
AVIZ

asupra proiectului de lege pentru aprobarea Ordonanţei de urgenţă a Guvernului nr. 69/2010 privind reabilitarea termică a clădirilor de locuit cu finanţare prin credite bancare cu garanţie guvernamentală

      În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege pentru aprobarea Ordonanţei de urgenţă a Guvernului nr. 69/2010 privind reabilitarea termică a clădirilor de locuit cu finanţare prin credite bancare cu garanţie guvernamentală, trimis cu adresa PL-x. 602 din 9 noiembrie 2010 şi înregistrat cu nr. 969 din 12 noiembrie 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a adoptat, propunerea legislativă în şedinţa din 20 octombrie 2010.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 16 noiembrie 2010.


Proiectul de lege are ca şi obiect de reglementare accesul persoanelor fizice proprietari ai clădirilor tip locuinţă unifamilială şi al asociaţilor de proprietari, persoane juridice fără scop patrimonial, la contractarea de credite bancare cu garanţie guvernamentală, în vederea reabilitării termice a clădirilor de locuit.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 760 din 16 iunie 2010


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor ordinare.

